Breiðablik vann 3-1 sigur á ÍA á heimavelli í bestu deild karla í fótbolta í gærkvöld. Eftir leikinn er liðið komið með níu stiga forskot á Víking á toppi deildarinnar en ÍA er enn neðst.
Gengi liðanna hefur verið mjög ólíkt í sumar. Breiðablik hefur tapað einum leik en ÍA aðeins unnið einn. Eins og við mátti búast var Breiðablik sterkara liðið í Kópavogi í gær. Því tókst þó ekki að skora í fyrri hálfleik og ÍA varðist vel. Í síðari hálfleik voru það Skagamenn sem voru fyrri til að skora. Gísli Laxdal Unnarsson kom þeim yfir á 54. mínútu eftir fyrirgjöf frá Eyþóri Aroni Wöhler. Þá skipti Breiðablik um gír og gerði út um leikinn á 9 mínútna kafla. Kristinn Steindórsson jafnaði á 62. mínútu eftir darraðardans í vítateig Skagamanna. Damir Muminovic kom Breiðabliki yfir með skalla þremur mínútum síðar. Það var svo Ísak Snær Þorvaldsson sem skoraði tólfta mark sitt í deildinni í sumar og tryggði Breiðabliki 3-1 sigur á 71. mínútu eftir laglegan undirbúning Dags Dan Þórhallssonar.
Einn leikur er á dagskrá Bestu deildarinnar í kvöld. KR fer norður og mætir KA á Akureyri klukkan 18. KA er í þriðja sæti en KR jafnt Keflavík í því sjötta.
Og yfir í golfið. Greg Norman segir að forsvarsmenn LIV-mótaraðarinnar hafi boðið Tiger Woods á bilinu 700 og 800 milljónir bandaríkjadala fyrir að keppa á mótaröðinni. Það jafngildir um 95 til 109 milljörðum króna. Norman er framkvæmdarstjóri mótaraðarinnar sem er fjármögnuð af fjárfestingarsjóði í eigu Sádi-Arabíu. Hún hefur verið sögð tilraun ríkisins til að hvítþvo sig af stórfelldum mannréttindabrotum. Öllum sem gengið hafa til liðs við mótröðina hefur verið vísað af PGA-mótaröðinni bandarísku og Evrópumótaröðinni. Nú síðast var Henrik Stenson vikið úr sæti fyrirliða liðs Evrópu í Ryder-bikarnum. Luke Donald var í gær ráðinn í hans stað.